Naujamiesčio tiltas
Naujamiesčio tiltas – kelių transporto tiltas per Nevėžį, stovintis Panevėžio rajone, Naujamiesčio pakraštyje, Upytės gatvės tęsinyje. Keliu  3008  Naujamiestis–Upytė  jungia miestelį ir Naujamiesčio kaimą. Tilto prieigose, priešingame krante nuo miestelio, pastatyta lankytino objekto nuoroda „Naujamiesčio karaimų kapinės, 0,6 km“. Tarp žymesnių medinių tiltų pastatytų tarpukario antrajame dešimtmetyje Panevėžio apskrityje nurodomas Naujamiesčio tiltas. Hidrologo Stepono Kolupailos tarpukario Nevėžio upės tyrinėjimuose prie Naujamiesčio paminėtas šešių angų medinis tiltas. Jo ilgis buvo 38,0 m, plotis 4,5 m. Laikėsi atremtas ant ožių, visai menkas, potvynio metu apsemiamas. Siekiant išlaikyti tiltą stabilų, kad jo nenuneštų pakilęs vanduo, buvo apkraunamas akmenimis. Šiuolaikinis tiltas aukštai iškeltas virš upės slėnio, trijų angų. Jis su dviem šalitilčiais pėstiesiems ir dviratininkams, metaliniais turėklais. Statinys gežbetoninis, perdenginys sudėtas iš sijų. Krantuose atremtas į užpiltinius ramtus, upės vagoje – į dvi vienstulpes monolitines kolonas su kintamo skerspjūvio rygeliais.